Efter en søndag med sommerlig varme over den sydøstlige del af landet, er en koldfront nu slået ned over Danmark. Kuldefrembruddet sender kold polarluft ned over os fra nord, og det kolde majvejr ser ud til at fortsætte resten af ugen. Allerede mandag er man i hele landet stået op til både blæsende og koldt vejr for årstiden, og i den nordlige halvdel af Jylland passerede der i de tidlige morgentimer både slud- og haglbyger. Det er denne vejrtype, vi nu skal vende os til i de kommende dage. Koldt forårsvejr med byger - og risiko for nattefrost Ugen lægger mandag ud med frisk til hård nordvestlig vind og temperaturer på blot syv til ti grader. Der kommer dog en del sol. Ud på eftermiddagen er der risiko for en enkelt lokal byge, der kan være med hagl. Efter en kold nat, som lokalt kan byde på let frost, venter en tirsdag med mere ustadigt vejr, når et mindre lavtryk fra nord skal passere tæt på Danmark. Det bliver fortsat blæsende fra nordvest og vest, og der kan i løbet af tirsdagen komme en del byger, som kan være med hagl. Man skal finde det varme tøj frem, for temperaturerne kommer igen ikke meget over syv til ti grader. I løbet af aftenen og natten til onsdag vil der endnu komme byger, som stedvis kan falde både som slud og hagl. Onsdag klarer det noget op, men det forbliver køligt med temperaturer på højest 10 grader. Både natten natten til onsdag og torsdag er der risiko for nattefrost. Fem til otte grader koldere end normalt Med dagtemperaturer på blot syv til ti grader bliver det de kommende dage fem til otte grader koldere, end vi normalt ser det her midt i maj. Dagtemperaturen i maj ligger normalt på 15 grader. Lidt lunere frem mod weekenden Efter en kold start på ugen bliver det lidt lunere frem mod weekenden - uden det på nogen måde bliver varmt. Her aftager tilstrømningen af kold luft noget, og temperaturerne kan både torsdag og fredag nå op mellem 10 og 13 grader. Kulden kommer direkte fra Nordpolen Der er en god grund til, at luften, der nu strømmer ned over Danmark er så kold, som den er. Luften kommer direkte fra Nordpolen, hvor temperaturerne selv her midt i foråret ligger mellem 10 og 15 graders frost. På blot tre døgn har den arktiske luftmasse bevæget sig fra Nordpolen mod syd til Danmark. Selv om den er blevet varmet op på sin vej mod syd, har luften stadig sine arktiske egenskaber - og er således både kold og tør. I Norge har kuldefrembruddet både søndag og natten til mandag givet snevejr. I den vestlige del af Norge endda helt ned til kysten. I de norske fjelde nåede temperaturen natten til mandag ned på -12 grader. Kulden ruller videre ned over Europa, og giver store dele af Central- og Vesteuropa usædvanligt koldt vejr for årstiden.

Opsummering:
Luften kommer direkte fra Nordpolen og giver os fem til otte grader koldere vejr end normalt på denne tid af året.